**מאמה מיה! Here We Go Again** (באנגלית: **Mamma Mia! Here We Go Again**, בתרגום ישיר לעברית: **מאמא מיה! הנה אנו שוב באים**) הוא סרט קולנוע קומי-רומנטי אמריקאי, המבוסס על שירי להקת "אבבא" ועל המחזמר "מאמה מיה!", אשר מהווה המשך לסרט "מאמא מיה!". הסרט מבוים על ידי הבמאי אול פארקר, וחוזרים אליו אנסמבל השחקנים מהסרט הראשון - אמנדה סייפריד, דומיניק קופר, מריל סטריפ, קולין פירת', פירס ברוסנן, כריסטין ברנסקי, ג'ולי וולטרס וסטלאן סקארסגארד, כשאליהם מצטרפים השחקנים לילי ג'יימס, ג'רמי אירווין, יו סקינר, אלקסה דייוויס, ג'סיקה קינן וין וג'וש דילן.

הסרט יצא לאקרנים ב-20 ביולי 2018, עשור לאחר צאת הסרט הראשון.

עלילת הסרט
----------

חמש שנים לאחר אירועי הסרט הקודם, סופי שרידן מתכוננת לפתיחת המחודשת של הטברנה המקומית של אמה, ה"וילה דונה", לאחר שאמה, דונה, נפטרה שנה קודם לכן. סופי נסערת משום ששניים מאבותיה הפוטנציאליים, הארי וביל, אינם מסוגלים להגיע לפתיחה המחודשת, ובמקביל נישואיה לסקיי, שנמצא בניו יורק, עולים על שרטון מכיוון שהיא מתעקשת להמשיך להתאבל על אמה, אך שוכחת את עצמה בתהליך.

עשרים וחמש שנים קודם לכן, דונה, טניה ורוזי מסיימות את לימודי האוניברסיטה והשלוש, שהספיקו בינתיים להקים את להקת "הדונה והדינאמו'ס", מתפצלות בעקבות החלטתה של דונה לטייל בעולם הרחב. בעודה נמצאת בפריז, דונה פוגשת את הארי, ובסופו של דבר גם מוקסמת ממנו ואף מסכימה לקחת את בתוליו. כחלק מתוכניתה לטייל בעולם, דונה מעוניינת להגיע אל האי קלוקיירי, אך כשהיא מפספסת את הספינה אל האי, היא מקבלת טרמפ מביל, ספן שוודי. בדרך לאי, עוזרים ביל ודונה לדייג שבור לב שננטש בלב ים לעצור את אהבת חייו מלהינשא אחר. ללא ידיעתה של דונה, הארי עקב אחריה עד הנמל במטרה ללוות אותה לקלוקיירי, אך הגיע מאוחר מדי, ולשברון ליבו הוא מתבונן בדונה ובביל הנמצאים על הסירה השטה במרחק.

בהווה, מגיעות טניה ורוזי לתמוך בסופי בעקבות פטירתה של דונה ועם פתיחת ה"וילה דונה" מחדש. סופי מגלה שרוזי וביל נפרדו בגלל חוסר יכולתו להתחייב אליה. לאחר מכן, סופי מבקרת את אביה החורג, סם, שעדיין מתאבל על מותה של דונה. בחזרה בעבר, דונה מגיעה לאי כשלפתע מתחוללת סופה פתאומית והיא נאלצת למצוא מחסה בבית נטוש הנמצא בסמוך. במהלך הסופה, דונה מסיירת בחווה הסמוכה ומוצאת סוס מבוהל במרתף. בעודה מחפשת עזרה בהרגעת הסוס, נתקלת דונה בסם שרוכב על האופנוע שלו והוא עוזר לה להציל את הסוס. במקביל בהווה, סופה פתאומית גורמת להפרעה רצינית בתוכניותיה של סופי עבור הפתיחה הגדולה ומונעת מהמשקיעים בטברנה או מהסיקור התקשורתי מלהגיע אל האי.

חזרה בעבר, דונה וסם נהנים מרומן קצר שמסתיים בפתאומיות כאשר דונה מגלה תמונה של ארוסתו של סם ביומנו. דונה שבורת הלב פוקדת על סם, שמנסה להסביר לה את המצב, לעזוב את האי, והוא, בשברון לב ובחוסר רצון מובהק, מציית לה. בהווה, סם מספר לסופי על הדרך בה הוא ודונה נפרדו מלכתחילה על מנת להראות לה שהיא מעולם לא יכלה לאכזב אותה. בינתיים, הארי מבטל את העסקה העסקית שלו בטוקיו על מנת לתמוך בסופי, וביל מקבל את אותו הרעיון ומשתמש באחיו התאום ככפיל שיקבל את הפרס שהוא היה אמור לקבל במקומו. ביל והארי נפגשים על הרציפים, אבל נאמר להם שאין סירות ששטות לקלוקיירי. עם זאת, ביל פוגש את אותו הדייג שהוא ודונה עזרו לו שנים קודם לכן, שמסכים לתת להם טרמפ על הסירה שלו. ביל, הארי וסקיי, שהחליט לעזוב את ניו יורק ולחזור לסופי, מחישים את פעמיהם אל האי יחד עם מספר סירות מלאות באורחים.

בעבר, דונה, שנותרה שבורת לב כתוצאה מפרידתה מסם, מתעלת את כעסה עליו באמצעות שירה בעזרתן של טניה ורוזי, שזה עתה באו לבקר את דונה על האי. דונה פוגשת שוב את ביל והם עוזבים בסירה שלו במטרה לצלול צלילה חופשית בים. בזמן שדונה וביל נהנים מחברתם אחד של השנייה, סם שב לאחר שנפרד מארוסתו עבור דונה, אך לבו נשבר שוב כשהוא שומע שדונה נמצאת במערכת יחסים עם גבר אחר ושוב עוזב את האי. דונה מגלה שהיא בהריון, אך ללא מושג איזה אחד משלושת מאהביה האחרונים הוא האב הביולוגי. סופיה, אמו של בעל הטברנה המקומית בו להקת "הדונה והדינאמו'ס" שרות, שומעת שדונה מבקשת להישאר על האי ומגלה לה שהיא בעלת בית החווה שדונה לנה בו, ומציעה לתת לה לגור שם באופן קבוע ובחינם, בתנאי שתשפץ את המקום; הצעה לה דונה מסכימה, ושם היא יולדת את סופי בתום תשעת החודשים.

חזרה בהווה, האורחים מגיעים למסיבה וסופי מתאחדת עם שני אבותיה האחרים ועם סקיי. סופי מגלה לסקיי שהיא בהריון ממנו ומעולם לא חשה קרובה יותר לאמה, לאחר שהבינה עכשיו מה שעבר על אמה לאחר כל השנים ההן. במקביל, ביל ורוזי שבים להיות בני זוג נוכח התאבלותם על דונה. רובי, אמה של דונה וסבתה המנוכרת של סופי, מגיעה למסיבה למרות שסופי החליטה שלא להזמין אותה. רובי מגלה לה שסקיי מצא אותה בניו יורק והיא רוצה לבנות מערכת יחסים אמיתית עם סופי. סופי מבצעת שיר עם טניה ורוזי לזכר אמה, ורובי מספרת לה בדמעות כמה היא גאה בה. לאחר מכן מתגלה כי מנהל הטברנה, פרננדו, הוא מאהבה לשעבר של רובי, והשניים מתאחדים.

תשעה חודשים לאחר מכן, סופי יולדת בן זכר וכולם מתאספים שוב עבור הטבילה שלו, טניה מפלרטטת עם אחיו של פרננדו שמגיע לטקס הטבילה. טקס הטבילה כולו מתרחש כשרוחה של דונה משקיפה על בתה בגאווה. הסרט נסגר בכתוביות סיום במהלכן כל הדמויות, לרבות רוחה של דונה וגרסאותיהם הצעירות של "הדונה והדינאמו'ס" ושלושת אבותיה של סופי, שרים את השיר "Super Trouper".

שחקנים ודמויות
--------------

| שם השחקן/ית | שם הדמות | הערות |
| --- | --- | --- |
| אמנדה סייפריד | סופי שרידן | בתה של דונה, אשתו של סקיי ובתו החורגת של סם. מנהלת כעת את "בלה דונה" במקום אמה. בסוף הסרט מתגלה כי היא בהריון, ובאפילוג הסרט היא יולדת את בנה, דוני. |
| מריל סטריפ | דונה שרידן | אמה של סופי ואשתו השנייה של סם. מתה כשנה לפני תחילת העלילה של הסרט השני. |
| לילי ג'יימס | דונה בצעירותה. |
| פירס ברוסנן | סם קרמייקל | בעלה של דונה ואביה החורג של סופי. סם הוא ארכיטקט אמריקאי. |
| ג'רמי אירווין | סם בצעירותו. |
| קולין פירת' | הארי ברייט | בנקאי בריטי ובן זוגה לשעבר של דונה. בסוף הסרט הראשון נתגלה כי הארי הוא הומוסקסואל. |
| יו סקינר | הארי בצעירותו. |
| כריסטין ברנסקי | טניה צ'שאם-לי | חברתה הטובה של דונה וחברת להקת "הדונה והדינאמו'ס" לשעבר. טניה התעשרה כתוצאה מגירושין חוזרים ונשנים. |
| ג'סיקה קינן וין | טניה בצעירותה. |
| ג'ולי וולטרס | רוזי מוליגן | חברתה הטובה של דונה וחברת להקת "הדונה והדינאמו'ס" לשעבר. סופרת רומנים שאינה מאמינה במוסד הנישואין. רוזי נפרדה מביל לאחר אירועי הסרט הקודם, אך שבה אליו בעלילת הסרט הנוכחי. |
| אלקסה דייוויס | רוזי בצעירותה. |
| סטלאן סקארסגארד | ביל אנדרסון | ספן שוודי ובן זוגה לשעבר של דונה. לאחר אירועי הסרט הקודם ביל נפרד מרוזי, אך במהלך עלילת הסרט השניים חוזרים להיות בני זוג. |
| ג'וש דילן | ביל בצעירותו. |
| שר | רובי שרידן | אמה של דונה, סבתה של סופי וחמותו של סם. |
| דומיניק קופר | סקיי | בעלה של סופי, שבמהלך הסרט נקרע בין רצונו לתמוך בסופי בהקמת ה"בלה דונה" מחדש לבין פיתוח קריירה משגשגת בניו יורק. |
| אנדי גרסיה | פרננדו סיינפוגוס | מנהל הטברנה "וילה דונה" לצידה של סופי ומושא אהבתה לשעבר של רובי. |
| אומיד ג'לילי |  | פקיד מכס יווני. |
| סיליה אימרי |  | סגנית הנשיאה באוניברסיטת אוקספורד, האוניברסיטה בה לומדות דונה, רוזי וטניה. |
| נאוקו מורי | יומיקו |  |
| טוגו איגאווה | טאטיאמה |  |
| מריה ואקרטסיס | סופיה | אמו של לזארוס ובעלת החווה בה דונה הצעירה משתכנת. |
| פאנוס מוזוראקיס | לזארוס | בעל הטברנה המקומית בקלוקיירי ב-1979 וסולן להקת הטברנה. |
| ג'רארד מונקו | אלקסיו | דייג שדונה וביל הצעירים עוזרים לו למנוע מאהבת האמת שלו להינשא לאחר. |
| אנה אנטונידס | אפולוניה | אהובתו של אלקסיו. |
| ג'ונתן גולדסמית' | רפאל סיינפוגוס | אחיו של פרננדו, המחוזר על ידי טניה. |
| הופעות אורח |
| ביורן אולבאוס |  | מורה באוניברסיטת אוקספורד. |
| בני אנדרסון |  | פסנתרן במסעדה בו דונה והארי הצעירים אוכלים. |

פסקול
-----

ב-13 ביולי 2018 יצא האלבום "Mamma Mia! Here We Go Again: The Movie Soundtrack Featuring The Songs Of ABBA".

הפקה
----

### פיתוח

עקב ההצלחה של הסרט "מאמא מיה! בקופות, דייוויד לינדה, אחד מיושבי הראש של חברת ההפקה "Universal Pictures", אמר בריאיון ל-"The Daily Mail" ש"זה ייקח קצת זמן, אבל ייתכן שיהיה המשך לסרט". לינדה הצהיר כי הוא ישמח אם ג'ודי קריימר, קתרין ג'ונסון, פילידה לויד, בני אנדרסון וביורן אולבאוס יסכימו לפרויקט המשך, וציין כי עוד ישנם הרבה שירים של להקת "אבבא" שיהיה ניתן לכלול בסרט ההמשך.

הסרט הוכרז באופן רשמי בתאריך 19 במאי 2017. יחד עם ההכרזה הרשמית, דווח כי הסרט מיועד לצאת לאקרנים ב-20 ביולי 2018, וכי הסרט יבוים וייכתב על ידי הבמאי אול פרקר.

### צילומים

צילומי הסרט החלו בקרואטיה ובאי קטן המסופח אליו בשם ויס ב-12 באוגוסט 2017.

יציאה לאקרנים
-------------

הסרט יצא לאקרנים ב-20 ביולי 2018 - תאריך המסמל עשור לרגל יציאת הסרט הראשון, "מאמא מיה!", לאקרנים.

קישורים חיצוניים
----------------

ויקישיתוף מדיה וקבצים בנושא **מאמה מיה! Here We Go Again** בוויקישיתוף
* אתר האינטרנט הרשמי של מאמה מיה! Here We Go Again (באנגלית)
* מאמה מיה! Here We Go Again, ברשת החברתית אקס (טוויטר)
* "מאמה מיה! Here We Go Again", במסד הנתונים הקולנועיים IMDb (באנגלית)
* "מאמה מיה! Here We Go Again", באתר AllMovie (באנגלית)
* "מאמה מיה! Here We Go Again", באתר Rotten Tomatoes (באנגלית)
* "מאמה מיה! Here We Go Again", באתר Box Office Mojo (באנגלית)
* "מאמה מיה! Here We Go Again", באתר Metacritic (באנגלית)
* "מאמה מיה! Here We Go Again", במסד הנתונים הקולנועיים KinoPoisk (ברוסית)
* הטריילר הרשמי

**ביקורות**

* אבנר שביט‏, מלכת הריקודים: אי אפשר לעמוד בקסמו של "מאמא מיה 2", באתר וואלה!‏, 19 ביולי 2018
* אתר למנויים בלבד נתנאל שלומוביץ, "מאמא מיה 2": פחות מריל סטריפ, יותר טוב, באתר הארץ, 19 ביולי 2018
* ארז דבורה, ביקורת סרט: "מאמה מיה 2": מיחזור שתמיד יעבוד, באתר ynet, 20 ביולי 2018

הערות שוליים
------------

1. ↑  באז באמיגבוי, "Here she goes again: Cher prepares to return to the big screen with appearance in Mamma Mia 2", "Daily Mail", ‏16 באוקטובר 2017 (באנגלית)

| להקת אבבא |
| --- |
| חברי הלהקה | אנייטה פלטסקוג • ביורן אולבאוס • בני אנדרסון • אנני-פריד לינגסטד | לוגו הלהקה |
| שירי הלהקה | 
Chiquitita •‏ Dancing Queen •‏ Does Your Mother Know •‏ Fernando •‏ Gimme! Gimme! Gimme! (A Man After Midnight) •‏ Honey, Honey •‏ I Do, I Do, I Do, I Do, I Do •‏ I Have A Dream •‏ Knowing Me, Knowing You •‏ Lay All Your Love On Me •‏ Mamma Mia •‏ Money, Money, Money •‏ One Of Us •‏ Our Last Summer •‏ SOS •‏ Slipping Through My Fingers •‏ Super Trouper •‏ Take a Chance on Me •‏ Thank You for the Music •‏ The Day Before You Came •‏ The Name Of The Game •‏ The Winner Takes It All •‏ Under Attack •‏ Voulez-Vous •‏ Waterloo •‏ When All Is Said and Done • ‏ Summer Night City • ‏ Angeleyes • ‏ Move On • ‏ Happy New Year • ‏ Under Attack •‏ My Mama Said •‏ Watch Out •‏ You Owe Me One •‏ Tropical Loveland •‏ The King Has Lost His Crown
 |
| שונות | ביורן אגיין - להקת המחווה • מאמה מיה! - המחזמר • מאמה מיה! - הסרט • מאמה מיה! Here We Go Again - סרט ההמשך • אבבא: המוזיאון • דיסקוגרפיה של ABBA |